作者:呂勝己
標題:沁園春
內容:月晃西窗，風掀斗帳，曉來夢迴。見滿川驚鷺，長空瑞鶴，聯翩來下，翔舞徘徊。旋放金磐承積塊，更輕撼瓊壺撩凍澌。氈幃小，近寶爐獸炭，瀋水蘭煤。寒威。酒力相欺。薦綠蟻霜螯左右持。問歲歲禎祥，如何中斷，年年梅月，因甚愆期。上紺碧樓，城高百尺，看白玉虯龍奔四圍。紛爭罷，正殘鱗敗甲，天上交飛。